<classify> WAKALA wa Barabara Tanzania Tanroads na Wakala wa Barabara Vijijini na Mijini Tarura, zimepewa siku saba kuhakikisha wanaziba viraka katika barabara zote za Mkoa wa Dar es Salaam.Mkuu wa Mkoa wa Dar es Salaam, Paul Makonda alitoa kauli hiyo jana wakati akizungumza na vyombo vya habari. Makonda alidai kuwa barabara hizo zikamilike katika muda mfupi ili kunusuru maisha ya watu na mali zao hususani uharibifu wa magari kipindi hiki cha masika kufuatia mvua zinazoendelea kunyesha. Barabara zetu maeneo mengi zimeharibika, Tarura na Tanroads wafukie viraka vilivyopo barabarani.Kuna maeneo mashimo ni makubwa kwelikweli na kipindi hiki cha mvua ni hatari, nawapa siku saba kuhakisha barabara zote zimefanyiwa ukarabatu, alisema Makonda. Katika hatua nyingine, Makonda aliwataka watu wanaoishi mabondeni na kwenye njia za maji kuyahama maeneo hayo kufuatia mvua zinazoendelea kunyesha. Alisema kutokana na kuwepo kwa baadhi ya watu kujenga maeneo hatarishi ni vyema kuchukua tahadhari ya kuyahama maeneo hayo kabla mvua za masika hazijachanganya. Alisema kuna maafa mengi ambayo huambatana na mvua hizo kila zinaponyesha, hivyo ni vyema wananchi wakachukua tahadhari mapema.Alisema miongoni mwa matukio hayo ni pamoja na mafuriko, magonjwa ya milipuko ikiwemo kipindupindu na uharibifu mkubwa wa miundombinu hivyo ni vyema kwa wananchi kuchukua hatua zinazofaa. Aidha alisema uzoefu unaonesha kuwa katika kipindi cha mvua maeneo kadhaa hukumbwa na mafuriko na kujaa maji hasa waishio mabondeni.Alisema kuna uwezekano wa kuongezeka mvua kutokana na kuwepo mabadiliko katika mifumo ya joto pamoja na mwenendo wa pepo za pwani hivyo ni vyema wananchi kuchukua tahadhari zote za kujiepusha na maafa. Aidha alisema wakati mvua kubwa huambatana na kujaa na kutuama kwa maji hatua inayosababisha maeneo mengi kukumbwa na maradhi ya mripuko yakiwemo ya matumbo kutokana na watu kutumia maji yasiyo salama.Makonda aliwataka wananchi kuchemsha maji kabla ya kunywa na kuyatia dawa ili kuepusha madhara. Akigusia kuhusu miundombinu ya kupitishia maji, aliwataka wananchi kutengeneza njia za kupitia maji pamoja na kusafisha mitaro katika maeneo wanayoishi. Nawaomba wananchi wa Dar es Salaam kusafisha mitaro na kutofungulia maji ya vyooni kwenye mitaro, nawaomba sana, alisema.  <topic>: KITAIFA 